作者：刘克庄
词牌/韵律：六州歌头

paragraphs: 维摩病起，兀坐等枯株。
清晨里，谁来问，是文殊。
遣名姝。
夺尽群花色，浴才出，酲初解，千万态，娇无力，困相扶。
绝代佳人，不入金张室，却访吾庐。
对茶铛禅榻，笑杀此翁臞。
珠髻金壶。
始消渠。
忆承平日，繁华事，修成谱，写成图。
奇绝甚，欧公记，蔡公书。
古来无。
一自京华隔，问姚魏、竟何如。
多应是，彩云散，劫灰馀。
野鹿衔将花去，休回首、河洛丘墟。
漫伤春吊古，梦绕汉唐都。
歌罢欷歔。